# Alkoholpolitik for Aurehøj Gymnasium

**Overordnede mål og værdier**

På Aurehøj dyrker vi mange forskellige slags fællesskaber, hvor der skal være plads til at være den, man er. Vi ønsker i den forbindelse på Aurehøj at skabe og vedligeholde en kultur, hvor det *ikke* er alkohol, der skal være omdrejningspunktet for elevernes fællesskaber, men i stedet for indholdet af fællesskaberne, der er i centrum.

Således skal skolens alkoholpolitik naturligvis understøtte et miljø, hvor alkohol ikke er et tilbud på skolehverdage – heller ikke til musikarrangementer om aftenen.

Til festarrangementer om fredagen med mulighed for at drikke alkohol er det vigtigt, at der er plads til og en generel accept af, at ikke alle ønsker at være en del af en alkoholkultur. Det er væsentligt, at man bliver spurgt, og at der er en reel mulighed for alkoholfrit alternativ – så man ikke føler sig forpligtet til at drikke alkohol. Det er også de drikkendes ansvar at elever, der ikke drikker alkohol, får en god oplevelse, og at man hensynsfuldt er opmærksomme på hinanden.

Der ønskes en åbenhed og dialog om elevernes alkoholkultur mellem elever, forældre og skolens ledelse, hvor eleverne bliver bevidste om alkoholforbrug, dets konsekvenser og muligheden for at begrænse indtaget.

**Generelle regler/Kodeks**

Alkohol er aldrig tilladt i de almindelige hverdage på gymnasiet, hverken at medbringe eller at indtage, heller ikke i mellemmoduler eller inden frivillige aktiviteter. Jf. desuden skolens [studie- og ordensregler](https://aurehoej.dk/studie-og-ordensregler/). Dette *inkluderer også* introdure, studieture og andre ekskursioner. Kun ved særlige aktiviteter kan der dispenseres af skolens rektor.

**Fester og caféer**

* For at skabe et alternativ til alkohol udvikles der til skolens fester og caféer koncepter, der giver mulighed for at ”hygge” sig omkring andre aktiviteter som f.eks. et loungeområde, brætspil, poetryslam, karaoke, musikquiz, temaer m.m.
* Alle gymnasiefester er lukkede fester og kun for gymnasiets elever (dog med enkelte arrangementer for tidligere studenter fra Aurehøj som undtagelse)
* Der er altid ansvarligt personale til stede ved fester og andre arrangementer
* Gratis vand er altid tilgængeligt ved gymnasiets arrangementer
* Elever der ved ankomsten til eller ved deres adfærd ved festen vurderes af festvagterne til at have indtaget for meget alkohol, vil blive hjemsendt. Dette sker ved kontakt til hjemmet
* Der udskænkes aldrig drikkevarer med alkoholprocent højere end 5% ved fester. Ved det årlige årsbal, big bang ball og studentermiddag, hvor der er lærere og/eller forældre til stede, kan der dog serveres vin.

**Studierejser**

Det er ikke tilladt at indtage alkohol på studieturene. En studietur gennemføres med skolen som ansvarlig afvikler, hvorfor eleverne under hele turen er skolens ansvar. En klasses rejselærere kan indhente dispensation fra skolens rektor, hvis særlige årsager i studieturens program fordrer, at der bør være mulighed for at indtage en begrænset mængde alkohol ved et arrangement, f.eks. et bryggeribesøg eller en traditionel middag. Læreren skal indhente denne dispensation. Sanktioner i forbindelse med overtrædelse af disse regler følger skolens sanktioner i øvrigt, som beskrevet i skolens [studie- og ordensregler](https://aurehoej.dk/studie-og-ordensregler/).

**Introforløb**

Skolen arbejder for, at modtagelsen af de nye 1g-elever skal være en god, tryg og givende oplevelse for vores nye elever. Således skal skolens introprogram understøtte det stærke fællesskab på tværs af klasser og årgange og få nye elever til at føle sig inkluderet. Dette gøres bedst uden alkohol – **derfor er alle aktiviteterne på skolen i introdagene alkoholfrie.**

Desuden oplyser skolens ledelse vores nye elever om skolens alkohol- og rusmiddelpolitik umiddelbart efter skolestart for at sikre kendskabet til og begrundelsen for gældende regler på Aurehøj.

Vi ønsker således på Aurehøj Gymnasium at bidrage til at begrænse elevernes alkoholindtag generelt, men samtidigt også at skabe nogle kontrollerede rammer for enkelte fest- og caféarrangementer på skolen, hvor eleverne har mulighed for at nyde alkohol i begrænset omfang, mens der er ansvarlige voksne til stede.